IZVEDBENI SKLEP KOMISIJE (EU) 2022/100

z dne 24. januarja 2022

o osnutku odloka Kraljevine Nizozemske o napitkih in mleku za malčke, priglašenem v skladu s členom 45 Uredbe (EU) št. 1169/2011 Evropskega parlamenta in Sveta

(notificirano pod dokumentarno številko C(2022) 312)

(Besedilo v nizozemskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom, spremembah uredb (ES) št. 1924/2006 in (ES) št. 1925/2006 Evropskega parlamenta in Sveta ter razveljavitvi Direktive Komisije 87/250/EGS, Direktive Sveta 90/496/EGS, Direktive Komisije 1999/10/ES, Direktive 2000/13/ES Evropskega parlamenta in Sveta, direktiv Komisije 2002/67/ES in 2008/5/ES in Uredbe Komisije (ES) št. 608/2004 (1) ter zlasti člena 45(4) Uredbe,

ob upoštevanju naslednjega:

(1) V skladu s členom 45(1) Uredbe (EU) št. 1169/2011 so nizozemski organi 28. julija 2020 Komisijo obvestili o osnutku odloka, ki vsebuje pravila o živilih na osnovi beljakovin (iz kravjega ali kozjega mleka), ki jim je bil dodan vsaj en vitamin, mineral ali druga snov in ki so namenjena za uporabo kot napitki za majhne otroke v starosti od enega do treh let (odlok na podlagi Zakona o živilih o napitkih in mleku za malčke) (v nadaljnjem besedilu: priglašeni osnutek).

(2) Uredba (EU) št. 1169/2011 določa splošna načela, zahteve in odgovornosti glede informacij o živilih in zlasti njihovega označevanja. V zvezi s tem so v členu 9(1) Uredbe (EU) št. 1169/2011 navedeni podatki, ki jih je treba navesti na živilih v skladu s členi 10 do 35 in ob upoštevanju izjem iz njih.

(3) Člen 39(1) Uredbe (EU) št. 1169/2011 določa, da lahko poleg obveznih podatkov iz člena 9(1) in člena 10 države članice v skladu s postopkom iz člena 45 sprejmejo ukrepe, s katerimi se lahko zahtevajo dodatni obvezni podatki za posebne vrste ali kategorije živil iz razlogov varovanja javnega zdravja ali varstva potrošnikov, preprečitve goljufij, varstva pravic industrijske in poslovne lastnine, navedbe izvora, registrirane označbe porekla ali preprečevanja nepoštene konkurence.

(4) Priglašeni osnutek med drugim določa dodatne obvezne podatke za posebne kategorije živil v obliki navedb, ki jih je treba zagotoviti potrošnikom, kadar se „napitki za malčke“ in „mleko za malčke“ dajejo na trg na Nizozemskem. Zato mora Komisija preučiti njegovo združljivost z navedenimi zahtevami navedene uredbe in določbami Pogodbe o delovanju Evropske unije.

(5) Priglašeni osnutek določa posebne zahteve glede sestave, obogatitve, označevanja in trženja živil na osnovi beljakovin iz kravjega ali kozjega mleka, ki so namenjena za uporabo kot napitki za majhne otroke v starosti od enega do treh let. Zlasti oddelek 2 priglašenega osnutka določa zahteve glede sestave ter dodajanja vitaminov, mineralov in drugih snovi „napitkom za malčke“ in „mleku za malčke“. Oddelek 3 priglašenega ukrepa določa nekatere zahteve glede poimenovanj, navedb in predstavitve informacij potrošnikom.

(6) Člen 7 priglašenega osnutka zahteva, da se za trženje „napitkov za malčke“ in „mleka za malčke“ uporabljajo naslednje navedbe: „a. starostna skupina od enega do treh let, za katero so namenjeni; b. navedba, da proizvod ni nadomestek za uravnoteženo prehrano; c. navedba, da proizvod ni nadomestek za dodatke vitamina D; in d. navedba, da proizvod ni nadomestek za materino mleko“.

(7) Nizozemski organi pojasnjujejo, da so ti obvezni podatki iz priglašenega osnutka upravičeni zaradi varovanja javnega zdravja in varstva potrošnikov.

(8) Nizozemski organi niso predložili nobenih dokazov, ki bi upravičili ukrep iz razloga varovanja javnega zdravja. Nasprotno, nizozemski organi v obrazložitvenem memorandumu k priglašenemu osnutku pojasnjujejo, da „napitki za malčke“ in „mleko za malčke“ niso potrebni za zadovoljitev prehranskih potreb majhnih otrok.

(9) V skladu s členom 7(1), točka (a), Uredbe (EU) št. 1169/2011 informacije o živilih ne smejo biti zavajajoče zlasti glede značilnosti živila in še posebej njegove narave, identitete, lastnosti, sestave, količine, roka uporabnosti, države porekla ali kraja izvora, načina proizvodnje ali pridelave.

(10) Mlečni napitki, namenjeni majhnim otrokom, so spadali na področje uporabe Direktive 2009/39/ES Evropskega parlamenta in Sveta o živilih za posebne prehranske namene (2), vendar je bila slednja z 19. julijem 2016 razveljavljena z Uredbo (EU) št. 609/2013 Evropskega parlamenta in Sveta (3).

(11) Glede na navedeno razveljavitev člen 12 Uredbe (EU) št. 609/2013 zahteva, da Komisija v poročilu preuči, ali so potrebne posebne določbe za mlečne napitke in podobne proizvode, namenjene majhnim otrokom, starim od enega do treh let. Komisija je poročilo o navedenih proizvodih sprejela 31. marca 2016 (4) (v nadaljnjem besedilu: poročilo iz leta 2016).

(12) V poročilu iz leta 2016 je bilo ugotovljeno, da posebne določbe za to kategorijo živil niso potrebne, saj lahko pravilna in popolna uporaba splošnega okvira živilske zakonodaje EU ustrezno ureja sestavo mlečnih napitkov, namenjenih majhnim otrokom, in sporočanje značilnosti teh proizvodov.

(13) Take ugotovitve so temeljile na znanstvenem mnenju Evropske agencije za varnost hrane (v nadaljnjem besedilu: Agencija). Agencija je v svojem mnenju iz leta 2013 (5) sklenila, da „ni mogoče ugotoviti edinstvene vloge“ teh proizvodov in da „jih ni mogoče šteti za nujne za zadovoljevanje prehranskih potreb majhnih otrok“ v primerjavi z drugimi živili, ki se lahko vključijo v njihovo običajno prehrano.

(14) Zato Komisija poročilu iz leta 2016 ni priložila zakonodajnega predloga za določitev pravil za mlečne napitke in podobne proizvode, namenjene majhnim otrokom. Tako se mlečni napitki, namenjeni majhnim otrokom, od 20. julija 2016 štejejo za običajna živila, ki so obogatena z nekaterimi hranili in namenjena posebni podskupini prebivalstva, zanje pa veljajo izključno horizontalna pravila živilske zakonodaje EU.

(15) Glede na zgornje ugotovitve priglašeni osnutek ukrepa odstopa od pravil, ki se uporabljajo za običajna živila, ter namesto tega uvaja nov pravni okvir za napitke in mleko za malčke na Nizozemskem. V tem smislu dejansko ustvarja novo kategorijo proizvodov, namenjenih malčkom, za katere veljajo posebne zahteve glede sestave, obogatitve, označevanja in trženja. To ni v skladu z veljavnim pravnim okvirom EU.

(16) Zlasti spadajo napitki in mleko za malčke na področje uporabe Uredbe (ES) št. 1925/2006 Evropskega parlamenta in Sveta o dodajanju vitaminov, mineralov in nekaterih drugih snovi živilom (6) ter morajo biti v skladu s pravili navedene uredbe o pogojih za dodajanje vitaminov in mineralov ter o označevanju, predstavljanju in oglaševanju. Mlečni napitki, namenjeni majhnim otrokom, morajo vsebovati informacije o živilih, vključno z označbo hranilne vrednosti, v skladu s pravili Uredbe (EU) št. 1169/2011 in lahko vsebujejo le posebne prehranske in zdravstvene trditve, odobrene na ravni EU v skladu z Uredbo (ES) št. 1924/2006 Evropskega parlamenta in Sveta o prehranskih in zdravstvenih trditvah na živilih (7).

(17) Določbe Uredbe (EU) št. 609/2013 in Delegirane uredbe Komisije (EU) 2016/127 (8) se ne uporabljajo za napitke in mleko za malčke.

(18) Zahteve glede obveznega označevanja za napitke in mleko za malčke, kot so predlagane v členu 7 priglašenega osnutka, poleg zahtev za obvezno označevanje iz Uredbe (EU) št. 1169/2011 krepijo mnenje potrošnikov, da so napitki in mleko za malčke ločena kategorija proizvodov, podobnih začetnim formulam za dojenčke in nadaljevalnim formulam, ki so zlasti primerni za malčke, stare od enega do treh let, v primerjavi z drugimi živili, ki se lahko vključijo v njihovo običajno prehrano.

(19) V skladu z določbami člena 45(2) Uredbe (EU) št. 1169/2011 se je Komisija 5. oktobra 2020 posvetovala s Stalnim odborom za prehranjevalno verigo in zdravje živali.

(20) Glede na navedeno Komisija meni, da je člen 7 priglašenega osnutka zavajajoč glede narave napitkov in mleka za malčke ter da je zato v nasprotju s členom 7(1), točka (a), Uredbe (EU) št. 1169/2011 in ga ni mogoče upravičiti zaradi varstva potrošnikov. Poleg tega člena 7 ni mogoče upravičiti iz razlogov javnega zdravja, saj nizozemski organi v zvezi s tem niso predložili nobene utemeljitve.

(21) Glede na te ugotovitve je Komisija o priglašenem osnutku 27. oktobra 2020 podala negativno mnenje v skladu s členom 45(3) Uredbe (EU) št. 1169/2011. Komisija je negativno mnenje nizozemskim organom poslala 28. oktobra 2020.

(22) Nizozemske organe bi bilo zato treba pozvati, naj ne sprejmejo priglašenega osnutka odloka.

(23) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Kraljevina Nizozemska na podlagi ugotovitev iz negativnega mnenja Komisije in tega sklepa ne sprejme člena 7 osnutka odloka na podlagi Zakona o živilih o napitkih in mleku za malčke, ki ga je Komisiji priglasila v skladu s členom 45 Uredbe (EU) št. 1169/2011 in glede katerega je Komisija podala negativno mnenje, ki je bilo nizozemskim organom poslano 28. julija 2020.

Člen 2 Ta sklep je naslovljen na Kraljevino Nizozemsko.

V Bruslju, 24. januarja 2022 Za Komisijo Stela KIRIAKIDES članica Komisije

(1) UL L 304, 22.11.2011, str. 18.

(2) Direktiva 2009/39/ES Evropskega parlamenta in Sveta z dne 6. maja 2009 o živilih za posebne prehranske namene (prenovitev) (UL L 124, 20.5.2009, str. 21).

(3) Uredba (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo ter razveljavitvi Direktive Sveta 92/52/EGS, direktiv Komisije 96/8/ES, 1999/21/ES, 2006/125/ES in 2006/141/ES, Direktive 2009/39/ES Evropskega parlamenta in Sveta ter uredb Komisije (ES) št. 41/2009 in (ES) št. 953/2009 (UL L 181, 29.6.2013, str. 35).

(4) Poročilo Komisije Evropskemu parlamentu in Svetu o formulah za majhne otroke (COM(2016) 169 final).

(5) Odbor EFSA za dietetične izdelke, prehrano in alergije, 2013, „Scientific Opinion on nutrient requirements and dietary intakes of infants and young children in the European Union“, EFSA Journal 2013;11(10):3408.

(6) Uredba (ES) št. 1925/2006 Evropskega Parlamenta in Sveta z dne 20. decembra 2006 o dodajanju vitaminov, mineralov in nekaterih drugih snovi živilom (UL L 404, 30.12.2006, str. 26).

(7) Uredba (ES) št. 1924/2006 Evropskega Parlementa in Sveta z dne 20. decembra 2006 o prehranskih in zdravstvenih trditvah na živilih (UL L 404, 30.12.2006, str. 9).

(8) Delegirana uredba Komisije (EU) 2016/127 z dne 25. septembra 2015 o dopolnitvi Uredbe (EU) št. 609/2013 Evropskega parlamenta in Sveta glede posebnih zahtev za sestavo in informacije pri začetnih formulah za dojenčke in nadaljevalnih formulah ter glede zahtev za informacije o hranjenju dojenčkov in majhnih otrok (UL L 25, 2.2.2016, str. 1).